Inari

For kommunen i Finland, se Enare
Inari (japansk 稲荷, også kalt Oinari) er den shintoistiske guden for fruktbarhet, ris, landbruk og rever i japansk mytologi og religion (shintōisme). 
Inaris rever, eller kitsune, er helt hvite, og fungerer som hans budbringere. Inari selv ble framstilt enten som en rødrev eller som en vis mann med skjegg som bor blant høye fjell og har rødreven i vinterdrakt som sin budbærer. Ved alle altre for Inari finnes også en statuett av en rev og som blir dyrket av sverdsmeder og når man ønsker seg en god høst eller bare en velsignelse.
Inari synes å ha blitt dyrket siden grunnleggelsen av en helligdom i Inarifjellet i 711 f.Kr., skjønt en del forskere mener at dyrkelsen må ha startet senere, kanskje på slutten av 400-tallet f.Kr. Dyrkelsen av Inari spedde seg over hele Japan i løpet av edo-perioden, og på 1500-tallet hadde Inari blitt skytsguddom for smeder og beskytter av krigere. Inari er en populær figur i både shintoistisk og buddhistisk forestillinger i Japan. Mer enn en tredjedel (rundt 32 000) av de shintoistisk helligdommene i Japan er dedikert Inari. Moderne selskaper og firmaer som eksempelvis kosmetikkfirmaet Shiseido fortsetter å hedre Inari som en skytsguddom (kami) med helligdommer på toppen av selskapets hovedkvarterer.


== Beskrivelse ==
Inari har blitt beskrevet både som en mannlig og som en kvinnelig figur. De mest populære representasjonene av Inari i henhold til forskeren Karen Ann Smyers er som en ung kvinnelig matgudinne, som en gammel mann som bærer ris, og som androgyn bodhisattva. Ingen av oppfatningene er mer korrekte enn de andre; det fortrukne kjønnet på guddommen varierer i henhold til regionale tradisjoner og personlig overbevisning. Ettersom hun eller han er nært assosiert med kitsune er Inari ofte antatt å være en rev, men selv om denne oppfatningen er omfattende, forsøker både shintoistiske og buddhistiske prester å motvirke denne oppfatningen. Inari opptrer også i form av en slange eller en drage, og en folkelig fortelling har Inari som en ondskapsfull mann i form av en stor edderkopp i den hensikt å lære ham en lekse.
Inari er noen ganger identifisert med andre mytologiske figurer. En del forskere har foreslått at Inari er figuren kjent i klassisk japansk mytologi som Ukanomitama eller fra krøniken Kojikis Ōgetsu-Hime; andre har foreslått at Inari er den samme figuren som Toyouke. En del mener at Inari kan være identisk med enhver kornguddom.Inaris kvinnelige aspekt har ofte blitt identifisert med eller innarbeidet med Dakiniten, en buddhistisk guddom som er en japansk omforming av en indisk dakini, eller med Benzaiten av De syv lykkelige guddommer. Dakiniten er portrettert som en kvinnelig eller som adrogyn bodhisattva som rir på en flyvende hvit rev. Inaris tilknytning med buddhismen kan ha begynt på 700-tallet da Kūkai, munk og grunnlegger av Shingon-shū, en japansk buddhistisk munketradisjon, tok over administrasjonen av tempelet Tōji og valgte Inari som tempelets beskytter. Etter Kūkai har Inari fortsatt blitt assosiert med den japanske buddhistisk tradisjonen, selv i våre dager.


== Referanser ==


== Litteratur ==
Ashkenazy, Michael (2003): Handbook of Japanese Mythology. Santa Barbara, California: ABC-Clio, ISBN 1-57607-467-6
Smyers, Karen Ann (1999): The Fox and the Jewel: Shared and Private Meanings in Contemporary Japanese Inari Worship. Honolulu: University of Hawaii Press. ISBN 0-8248-2102-5


== Eksterne lenker ==
Tamatsukuri Inari Shrine